Der var tale om et par ægte trussetyve, da Thisted Politi mandag måtte rykke ud til tyveri i en Lingeriforretning.

To 17-årige tyske kvinder blev mandag eftermiddag taget på fersk gerning, da de forsøgte at stjæle trusser fra Sofie´s Lingeri på Algade i Nykøbing. Politiet blev tilkaldt omkring klokken 17, hvorefter de to kvinder fik en bøde på 1.000 kroner hver, samtidig med at politiet inddrog deres pas. Passene får de tilbage, når bøden er betalt. De to 17 årige er en del af en gruppe utilpassede tyske unge, der lige nu bor i sommerhus i Sydthy, oplyser Thisted Politi.